staqsa lill- Ministru għall-Edukazzjoni u x-Xogħol: Jista' l-Ministru jinforma lill-Kamra kemm-il persuna hemm impjegata bħala konsulent mill-Ministeru u mid-dekasteri varji li jaqgħu taħtu u jagħti wkoll il-kondizzjonijiet tal-kuntratt tagħhom? Ninsab infurmat li fil-Ministeru u l-entitajiet li jiffurmaw parti mid-dekasteru tiegħi b'kollox hemm 27 persuna impjegati bħala konsulenti, kif se nsemmi:- Ġewwa l-MCAST hemm żewġ konsulenti. L-ewwel konsulent ġie ingaġġat fit-2 ta' Dicembru 2013. Dan il-konsulent qed jagħti servizz ta' konsulenza fuq Intraprenditorija u Kummerċ ġewwa l-MCAST (Consultant in Entrepreneurship to MCAST). Il-konsulent huwa għad-diżpozizzjoni tal-MCAST għal ghoxrin (20) siegħa fil-ġimgħa u jithallas remunerazzjoni ta' €1,350 fix-xahar. Il-kuntratt huwa għal perjodu definit u jiskadi fit-28 ta' Frar 2015. It-tieni konsulent ġie ingaġġat fid-29 ta' Awwissu 2014 fuq bażi ta' fir-rwol ta' Konsulent fir-Riżorsi Umani (Consultant, Human Resources). Dan il-konsulent jaħdem għoxrin (20) siegħa fil-ġimgħa. Ir-remunerazzjoni hija ta' €2,166 fix-xahar u l-kuntratt huwa għal perjodu definit u jiskadi fit-28 ta' Frar 2015. Fil-Kunsill Malti għax-Xjenza u t-Teknoloġija hemm żewġ konsulenti, wieħed ingaġġat fuq bażi ta' kuntratt indefinit għal għaxar (10) sigħat fil-ġimgħa, u l-persuna l-oħra b'kuntratt ta' għal sitt (6) sigħat fil-ġimgħa. L-informazzjoni dwar il-kondizzjonijiet tal-kuntratt tal-konsulenti l-oħra fil-Ministeru qed titpoġġa fuq il-Mejda tal-Kamra.
MINISTERU GĦALL-EDUKAZZJONI U X-XOGĦOL - KONSULENTI.